Hovedsiktet godtar fengsling
Den siktede mannen hadde sent torsdag kveld møte med sin forsvarer, advokat Johnny Veum. Etter møtet var det klart at 28-åringen vil samtykke til varetekt. - Min klient samtykker til fengsel og restriksjoner. Han ønsker at politiet skal få de beste mulighetene til å etterforske saken, sier Veum til NTB. Politiet har bekreftet at de undersøker opplysninger om at en konflikt om penger og narkotika kan være blant grunnene til innbruddet og drapet på kvinnen og drapsforsøket på kjæresten hennes. Veum kan ikke kommentere påstandene, men viser til at klienten foreløpig bare har vært gjennom ett avhør hvor han fritt har fortalt om hva som skjedde i Fredensborgveien natt til tirsdag. Etterforskningen av saken er fremdeles i en innledende fase og fungerende seksjonssjef for vold og seksualforbrytelser, Grete Metlid, sa torsdag at det meste av etterforskningen fremdeles gjenstår. At 28-åringen godtar fengsling kan innebære at rettsmøtet fredag vil gjennomføres som forenklet møte, såkalt kontorforretning. - Forutsatt at tingrettsdommeren aksepterer det, kan fengslingsmøtet gå som kontorforretning, sier Veum. Dommer under de planlagte fengslingsmøtene mot de fire siktede mennene fredag er tingrettsdommer Kim Heger.
Oslo (NTB): Den svenske 28-åringen som har tilstått å ha drept 26 år gamle Jonna Rask, godtar politiets krav om varetekt fredag.